
MÁRIAREMETE-HIDEGKÚTI ÖKUMENIKUS ISKOLASZÉK

EGYESÜLET

ALAPSZABÁLYA

- a 2019. szeptember 12. napján elfogadott, aláhúzott és dőlt betűvel szedett módosításokkal egységes szerkezetbe foglaltan -

ALAPSZABÁLY

EGYSÉGES SZERKEZETBEN
amely készült a Máriaremete-Hidegkúti Ökumenikus Iskolaszék Egyesület 2019. szeptember 12. napján megtartott, megismételt közgyűlésén hozott 6/2019. (09.12.) számú közgyűlési határozatban foglaltak alapján, továbbá az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény, valamint a 2013. évi V. törvény alapján az alábbiak szerint:
Az Alapszabálynak 2019. szeptember 12. napján elfogadott módosítása az Alapszabály X/16. pontját érintette, az Alapszabály ezen pontja módosult.
I.

Az egyesület adatai
1.
Az egyesület neve: Máriaremete-Hidegkúti Ökumenikus Iskolaszék Egyesület
2.
Az egyesület székhelye: 1028 Budapest, Községház utca 10.
3.
Az egyesületet tagjainak nevét és lakóhelyét tartalmazó tagjegyzék az alapszabály 1. számú mellékletét képezi.
II.

Az egyesület célja, tevékenysége
1. Az egyesület célja:
1.1. a magyar hagyomány értékeinek megőrzése és a természetes műveltség közvetítésének támogatása a gyermek- és ifjúságnevelés érdekében;

1.2. a Máriaremete-Hidegkúti Ökumenikus Általános Iskola (továbbiakban: "Iskola") támogatása, segítése a kerületi önkormányzattal, illetve az iskola fenntartó és felügyelő szerveivel együttműködve, a későbbiekben közoktatási megállapodás alapján az Iskola szükség szerinti fenntartása; 

1.3. egy olyan alapfokú nevelési-oktatási intézmény létrehozása, majd szükség szerint fenntartása, támogatása és működtetése, amely szellemisége folytán biztosítja a lelkiismereti és vallásszabadság maradéktalan érvényesülését;

1.4. az Iskolára, mint bázisra támaszkodva, a közvetlen földrajzi környezet (a külső II. kerület: Pesthidegkút, Máriaremete, Széphalom, Budaliget, Adyliget stb.) és a közeli települések (pl. Solymár, Nagykovácsi, Remeteszőlős, Pilisvörösvár, Pilisszentiván stb.) kulturális, oktatási-nevelési, művészeti, sport életébe, gyermek- és családtámogatási, valamint szociális munkájába történő aktív bekapcsolódás;

1.5. az Iskola keresztény-ökumenikus jellegének meghatározása és őrzése az alábbi alapelvek szerint:

(a) az Iskola a keresztény értékeket képviseli és tanítja, ugyanakkor nyitott bármilyen világnézetű ill. vallású tanuló számára;

(b) az iskola ökumenikus voltának megfelelően egyik keresztény közösséget (felekezetet) sem tekintheti a keresztény tanítás kizárólagos letéteményesének;

(c) az iskola az egyes keresztény közösségek szokás-és tanbeli hagyományai, értékei megismertetésével az egymás iránti megbecsülés növelésére törekszik;

(d) az iskola nem moshatja össze a felekezeti különbségeket, sőt, ezek tanításával a vallási önazonosság-tudatot erősíti, arra törekedve, hogy mindenkiből a saját egyházához hű polgár váljék;
1.6. intézményes keretek megteremtése a szülők azon alkotmányos jogának érvényesítéséhez, miszerint szabadon határozhatják meg gyermekeik iskolai neveltetésének irányát is;
1.7. a családok egymást ismerő és segítő közösséggé formálása;

1.8. a család szerepének és a harmonikus családi élet értékeinek megismertetése, fontosságának hangsúlyozása az iskola oktató- nevelő tevékenysége révén;

1.9. az emberi és állampolgári jogok, valamint a keresztény értékeken alapuló erkölcsi normák hatékony megismertetésének elősegítése az iskolában;

1.10. közreműködés olyan iskolai közösségi élet megteremtésében, mely az igazságosság, a tolerancia és a szolidaritás elvein alapul;

1.11. az ökumené vonatkozásában megszerzett készségek – más keresztény értékek megbecsülése a saját értékrend és meggyőződés őrzése mellett – kamatozásának elősegítése a politikai közélet és a Kárpát-medencei népek együttélése területén. 
2.        Az egyesület alapvető feladatai:
Az egyesület feladata, hogy megteremtse a céljai eléréséhez szükséges személyi és tárgyi feltételeket.

3. Az egyesület hatáskörébe tartozik: 
(a) az Iskola szellemiségét, arculatát meghatározó elvek kialakítása;

(b) annak ellenőrzése, hogy ezen elvek miként jutnak érvényre az Iskola gyakorlati munkájában;

(c) az Iskola igazgatói tisztségének betöltésére vonatkozóan az Iskolaszék véleményének, érdekeinek képviselete, érvényesítése;

(d) kapcsolattartás az Iskola igazgatója munkáltatójával, az Iskola igazgató és az Iskola speciális érdekeinek védelme;

(e) az Iskola igazgatójával együtt annak eldöntése, hogy az Iskolában milyen gyermek- és ifjúsági szervezetek működhetnek és milyen feltételekkel;

(f) az Iskola költségvetésének támogatása az Iskolaszék Egyesület lehetőségeinek figyelembevételével (pályázaton részvétel, ajándék felszerelések, alapítványi tevékenység, szerevezési, műszaki munka, stb);

(g) az Iskolaszék Egyesület saját költségvetésének meghatározása;

(h) lehetőség teremtés az Iskola munkatársai számára a szellemiség megőrzésére és elmélyítésére;
(i) a szellemiséggel kapcsolatban a gyermekek, a szülők vagy a pedagógusok
részéről felmerülő igények, problémák figyelemmel kísérése és
kommunikációja, valamint szerepvállalás azok kezelésében, megoldásában;
(j) mindazon feladatoknak az ellátásában segítségnyújtás, amelyek a mindenkor hatályos jogszabályok értelmében az Iskola fenntartójára hárulnak.

4. Az Iskolaszék Egyesület tevékenységi körében
(a) pályázatokat írhat ki és ösztöndíjakat alapíthat;

(b) az Iskola eredményes működtetése érdekében pályázatokon részt vehet, alapítványi és egyéb céltámogatásokat igényelhet;

(c) céljai megvalósítása érdekében alapítványt hozhat létre. 
III.

Az egyesület működésére vonatkozó általános szabályok

1. Az egyesület az egyesületi cél megvalósításával közvetlenül összefüggő gazdasági tevékenység végzésére jogosult. 

2. Az egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

IV.

Tagdíj

1.
Az egyesületbe újonnan belépő tag vagyoni hozzájárulásként egyszeri tagdíjat köteles fizetni. A tagdíj összege 1.000,- Ft, amelyet a belépési nyilatkozat elnökség általi elfogadó határozatnak a tag részére történő kézbesítésétől számított 30 napon belül kell egy összegben, az egyesület házipénztárába vagy az egyesület bankszámlájára történő átutalás útján megfizetni.
V.

A tagság

1.
Az egyesület tagja lehet az a természetes személy, akinek gyermeke az Iskola tanulója, vagy korábban az volt, és az egyesület célkitűzésével egyetért, továbbá az alapszabályban foglalt rendelkezéseket elfogadja.

VI.

A tagsági jogviszony keletkezése
1.
A tagság a belépési nyilatkozat elfogadásával keletkezik. A belépési nyilatkozatot az elnökséghez kell benyújtani, amely szerv a kérelem beérkezésétől számított 30 napon belül, egyszerű szótöbbséggel, nyílt szavazással határoz a tagfelvételről. Határozatát annak meghozatalát követő 8 napon belül írásba foglaltan, igazolt módon kell megküldeni a tagfelvételt kérelmező számára. A tagfelvételi kérelem elutasítása esetén jogorvoslatnak helye nincs.

VII.

A tagsági jogviszony megszűnése
1.
A tagsági jogviszony megszűnik:


a./ A tag kilépésével.


b./ A tagsági jogviszony egyesület általi felmondásával.


c./ A tag kizárásával.

d./ A tag halálával.

e./ A tagság automatikusan megszűnik, ha a tag egyik gyermeke sem tanulója már az Iskolának, és a tag külön nem kéri az elnökséghez címzett írásbeli nyilatkozatával a tagság fenntartását.
2. A tagsági jogviszonyát a tag az egyesület elnökségéhez címzett írásbeli nyilatkozatával bármikor, indokolás nélkül megszüntetheti. A tagsági jogviszony a nyilatkozatának az elnökséghez történő megérkezése napján szűnik meg.

3. Ha az alapszabály a tagságot feltételekhez köti, és a tag nem felel meg ezeknek a feltételeknek, az egyesület a tagsági jogviszonyt harmincnapos határidővel írásban felmondhatja. A felmondásról az egyesület elnöksége dönt.

4. Az elnökség nyílt szavazással, egyszerű szótöbbséggel kizárhatja az egyesület tagjai közül azt a tagot, aki jelen alapszabály rendelkezéseit vagy a közgyűlés határozatát súlyosan vagy ismételten sértő magatartást tanúsít.
Kizárható a tag akkor is, ha három hónapon keresztül elmaradt a tagdíj megfizetésével. A tagdíj megfizetésének elmulasztása miatt a tag csak akkor zárható ki, ha a három hónapos mulasztás elteltét követően az elnökség írásban igazolható módon, póthatáridő tűzésével és a jogkövetkezményekre, azaz a kizárásra történő figyelmeztetéssel felszólította a tagdíj teljesítésére, mely felszólítás a póthatáridőn belül is eredménytelen maradt.
A kizárási eljárást bármely tag vagy egyesületi szerv kezdeményezésére az elnökség folytatja le. A kizárási eljárásban a tagot az elnökség ülésére igazolható módon meg kell hívni, azzal a figyelmeztetéssel, hogy a szabályszerű meghívása ellenére történő távolmaradása az ülés megtartását és a határozathozatalt nem akadályozza. Az ülésen biztosítani kell számára a védekezési lehetőséget. Az ülésen a tag képviselővel is képviseltetheti magát. A tag kizárását kimondó határozatot írásba kell foglalni és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. Az elnökség a kizárásról szóló határozatot a tagkizárási eljárás megindulásától számított 30 napon belül meghozza és 8 napon belül igazolható módon közli az érintett taggal.
A kizárt tag a kizárást kimondó elsőfokú elnökségi határozat ellen, a kézbesítéstől számított 15 napon belül az egyesület közgyűléséhez fellebbezéssel élhet. A közgyűlés a fellebbezés tárgyában a soron következő ülésén nyílt szavazással, egyszerű szótöbbséggel dönt. A közgyűlés határozatát annak meghozatalakor szóban kihirdeti és 8 napon belül írásban, igazolható módon is közli az érintett taggal.
VIII.

A tagok jogai
1.
Az egyesület tagja jogosult:


(a) az egyesület tevékenységében részt venni;


(b) az egyesület szolgáltatásait igénybe venni;


(c) a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni;


(d) az egyesület irataiba betekinteni;


(e) arra, hogy az egyesület tisztségviselőjévé válasszák, amennyiben vele szemben jogszabályban meghatározott kizáró ok nem áll fenn.
A tag a tagsági jogait személyesen gyakorolhatja.

A közgyűlésen valamennyi szavazásra jogosult tag egyenlő szavazattal rendelkezik.
IX.

A tagok kötelezettségei

1.
Az egyesület tagja:


(a) Nem veszélyeztetheti az egyesület céljának megvalósítását és az egyesület tevékenységét.


(b) Köteles a tagdíjat annak esedékességéig megfizetni.


(c) Köteles az egyesület alapszabályának, a döntéshozó szervek határozatainak reá vonatkozó előírásait, rendelkezéseit betartani.


(d) Köteles a lakcímét és elektronikus elérhetőségét azok megváltozását követő 8 napon belül az elnökséghez bejelenteni.

X.

Az egyesület szervei
1.       Az egyesület szervei:

(a) Közgyűlés

(b) Elnökség

(c) Felügyelőbizottság
Közgyűlés
2.
A közgyűlés az egyesület legfőbb döntéshozó szerve.

3.
A közgyűlés hatáskörébe tartozik:

a) az alapszabály módosítása;
b) az egyesület megszűnésének, egyesülésének és szétválásának elhatározása;
c) a vezető tisztségviselő megválasztása, visszahívása és díjazásának megállapítása;
d) az éves költségvetés elfogadása, a tagdíj megállapítása;
e) az éves beszámoló - ezen belül az ügyvezető szervnek az egyesület vagyoni helyzetéről szóló jelentésének - elfogadása;
f) a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;
g) az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;
h) a jelenlegi és korábbi egyesületi tagok, a vezető tisztségviselők és a felügyelőbizottság tagok vagy más egyesületi szervek tagjai elleni kártérítési igények érvényesítéséről való döntés;
i) a felügyelőbizottság tagjainak megválasztása, visszahívásuk és díjazásuk megállapítása;
j) a választott könyvvizsgáló megválasztása, visszahívása és díjazásának megállapítása;
k) a végelszámoló kijelölése;

l) tiszteletbeli elnök megválasztása, tisztségének visszavonása és díjazásának megállapítása;

m) döntés mindazon kérdésben, amelyet jogszabály vagy alapszabály a hatáskörébe utal.

4.
A közgyűlés évente legalább egy alkalommal ülésezik. A közgyűlés nem nyilvános; azon a tagokon és az ügyvezetésen kívül a közgyűlés összehívására jogosult által meghívottak és az alapszabály vagy a közgyűlés határozata alapján tanácskozási joggal rendelkező személyek vehetnek részt.

5.
A közgyűlést az elnökség legalább 15 nappal az ülés időpontja előtt kiküldött meghívóval, elsődlegesen az egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).
A közgyűlési meghívó tartalmazza az egyesület nevét, székhelyét, a közgyűlés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák. A meghívónak tartalmaznia kell továbbá a közgyűlés határozatképtelensége esetére a megismételt közgyűlés helyszínét és időpontját, és az arra történő felhívást, hogy a megismételt közgyűlés az eredeti napirendi pontok tekintetében a megjelentek számára tekintet nélkül határozatképes lesz.
A közgyűlési meghívót az egyesület székhelyén nyilvánosságra kell hozni.

A közgyűlési meghívó kézbesítésétől vagy közzétételétől számított 3 napon belül a tagok és az egyesület szervei az elnökségtől a napirend kiegészítését kérhetik, a kiegészítés indokolásával. A napirend kiegészítésének tárgyában az elnökség 2 napon belül dönt. Az elnökség a napirend kiegészítését elutasíthatja vagy a kérelemnek helyt adhat. Döntését, továbbá elfogadás esetén a kiegészített napirendi pontokat minden esetben annak meghozatalától számított legkésőbb 2 napon belül igazolható módon közli a tagokkal. 

Ha az elnökség a napirend kiegészítése iránti kérelemről nem dönt, vagy a kérelmet elutasítja, úgy a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában, azzal, hogy a szabályszerűen nem közölt napirenden szereplő kérdésben csak akkor hozható határozat, ha valamennyi részvételre jogosult jelen van és a napirenden nem szereplő kérdés megtárgyalásához egyhangúlag hozzájárulnak.
6.
Az elnökség köteles a közgyűlést haladéktalanul összehívni a szükséges intézkedések megtétele céljából, ha

(a) az egyesület vagyona az esedékes tartozásokat nem fedezi;

(b) az egyesület előreláthatólag nem lesz képes a tartozásokat esedékességkor teljesíteni; vagy

(c)az egyesület céljainak elérése veszélybe került.

Ezekben az esetekben az összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az egyesület megszüntetéséről dönteni.

7.
A közgyűlés határozatképes, ha azon a leadható szavazatok több mint felét képviselő szavazásra jogosult részt vesz. A határozatképességet minden határozathozatalnál vizsgálni kell.
8.
A közgyűlés megnyitását követően elsődlegesen meg kell állapítani a határozatképességet, vagyis az aktuális taglétszámhoz képest a megjelent és szavazásra jogosult tagok számát. A közgyűlés a napirendi pontok tárgyalását megelőzően egyszerű szótöbbséggel, nyílt szavazással megválasztja a levezető elnök személyét, továbbá a jegyzőkönyvvezető és két jegyzőkönyv hitelesítő személyét, valamint szükség esetén a két fős szavazatszámláló bizottságot.
9.
A közgyűlésről jegyzőkönyvet kell felvenni, amelyet a jegyzőkönyvvezető és a két jegyzőkönyv hitelesítő ír alá. A jegyzőkönyv tartalmazza a határozatok sorszámát, a döntésének tartalmát, időpontját és hatályát, illetve a döntést támogatók és ellenzők számarányát (ha lehetséges, személyét).
10.
A tagok határozatukat a határozatképesség megállapításánál figyelembe vett szavazatok többségével hozzák meg. A határozat meghozatalakor nem szavazhat az,
a) 
akit a határozat kötelezettség vagy felelősség alól mentesít vagy a jogi személy terhére másfajta előnyben részesít;
b) 
akivel a határozat szerint szerződést kell kötni;
c) 
aki ellen a határozat alapján pert kell indítani;
d)
akinek olyan hozzátartozója érdekelt a döntésben, aki az egyesületnek nem tagja;
e) 
aki a döntésben érdekelt más szervezettel többségi befolyáson alapuló kapcsolatban áll; vagy
f) 
aki egyébként személyesen érdekelt a döntésben.

11.
A közgyűlés határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza. Az egyesület alapszabályának módosításához a jelen lévő tagok háromnegyedes szótöbbséggel hozott határozata szükséges. Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.
12.
A közgyűlési határozatokat a levezető elnök a közgyűlésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli.
Elnökség
13.
Az elnökség az egyesület 3 elnökségi tagból álló ügyvezető szerve, amely dönt mindazon kérdésekben, amelyet jogszabály vagy alapszabály nem utal a közgyűlés kizárólagos hatáskörébe.

Az egyesület vezető tisztségviselői az elnökség tagjai.


Az elnökség tagjai: 

· az elnök,

· a titkár,

· és a jegyző.

14.
Az elnökség tagjait a közgyűlés választja meg. Az elnökség megbízatása a tárgyévet követő évben megtartandó közgyűlés időpontjáig, de legkésőbb a tárgyévet követő év május 31-ig tart. Az elnökség tagjai korlátozás nélkül újraválaszthatók. 

Megszűnik a vezető tisztségviselői megbízatás:

a./ a megbízás időtartamának lejártával;

b./ visszahívással;

c./ lemondással;

d./ a vezető tisztségviselő halálával;

e./ a vezető tisztségviselő cselekvőképességének a tevékenysége ellátásához szükséges körben történő korlátozásával;

f./ a vezető tisztségviselővel szembeni kizáró vagy összeférhetetlenségi ok bekövetkeztével.

A vezető tisztségviselő megbízatásáról az egyesülethez címzett, az egyesület másik vezető tisztségviselőjéhez intézett nyilatkozattal bármikor lemondhat. Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

15.
Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. 
A vezető tisztségviselőkre vonatkozó szabályokat a kijelölt személyre is alkalmazni kell. A vezető tisztségviselő ügyvezetési feladatait személyesen köteles ellátni. Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült. Nem lehet vezető tisztségviselő, aki közügyektől eltiltó ítélet hatálya alatt áll (Btk. 61.§ (2) bek. i) pont).  Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet. Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

16.      Az egyesület vezető tisztségviselői:


Az egyesület elnöke: Geiszter György (anyja születési neve: Hirschler Márta, lakóhelye: 1029 Budapest, Magdolna u. 1.)
Az elnökség tagjai: 
titkár: Forián-Szabó Kinga Mária (anyja születési neve: Módly Margit, lakóhelye: 2083 Solymár, Szentiváni u. 14.)
jegyző: Osztroluczky Dénes Antal (anyja születési neve: Schell Gabriella, lakóhelye: 1028 Budapest, Szamorodni u. 4.)

Az egyesület törvényes képviseletét az elnök látja el.
A képviseleti jog gyakorlásának terjedelme: általános.

A képviseleti jog gyakorlásának módja: önálló.

17.
Az elnökség feladatkörébe tartozik:

(a) az egyesület napi ügyeinek vitele, a hatáskörébe tartozó ügyekben a döntések meghozatala;

(b) a beszámolók előkészítése és azoknak a közgyűlés elé terjesztése;

(c) 
az éves költségvetés elkészítése és annak a közgyűlés elé terjesztése;

(d) az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

(e) az egyesület jogszabály és az alapszabály szerinti szervei megalakításának és a tisztségviselők megválasztásának előkészítése;

(f) a közgyűlés összehívása, a tagság és az egyesület szerveinek értesítése;

(g) 
az elnökség által összehívott közgyűlés napirendi pontjainak meghatározása;

(h) részvétel a közgyűlésen és válaszadás az egyesülettel kapcsolatos kérdésekre;

(i) a tagság nyilvántartása;

(j) 
az egyesület határozatainak, szervezeti okiratainak és egyéb könyveinek vezetése;

(k) az egyesület működésével kapcsolatos iratok megőrzése;

(l) az egyesületet érintő megszűnési ok fennállásának mindenkori vizsgálata és annak bekövetkezte esetén a Ptk-ban előírt intézkedések megtétele; és

(m)
az alapszabály felhatalmazása alapján a tag felvételéről való döntés, valamint a tagsági viszony egyesület általi felmondásával és a tag kizárásával kapcsolatos döntés,

(n) továbbá döntés mindazon kérdésben, amelyet jogszabály vagy alapszabály a feladatkörébe utal.

17.1. Az elnök hatásköre és feladatai:

(a) önállóan képviseli az egyesületet;

(b) irányítja az elnökség munkáját;

(c) összehívja és levezeti a közgyűlést és az elnökségi üléseket;

(d) ellenőrzi a közgyűlési és elnökségi határozatok végrehajtását;

(e) rendelkezési jogot gyakorol az egyesület bankszámlája felett;

(f) a közgyűlés és az elnökség határozatairól olyan nyilvántartás vezetése, amelyből a döntés tartalma, időpontja és hatálya, illetve a döntést támogatók és ellenzők számaránya és személye megállapítható;

(g) a közgyűlés és az elnökség határozatainak az alapszabályban megjelölt módon az érintettekkel történő közlése;

(h) a közgyűlés és az elnökség által meghozott határozatokat, valamint az egyesület beszámolóit az egyesület hirdetőtábláján nyilvánosságra hozza.
17.2. A titkár hatásköre és feladatai:

(a) előkészíti a közgyűlést, valamint az elnökség üléseit;

(b) az elnök akadályoztatása esetén vezeti a közgyűlést;

(c) rendelkezési jogot gyakorol az egyesület bankszámlája felett.
17.3. A jegyző hatásköre és feladatai:

(a) tájékoztatja a tagokat az egyesület munkájáról;

(b) vezeti az egyesület nyilvántartásait: tagok névsorát, figyelemmel kíséri a megszűnő tagsági jogviszonyokat, arról tájékoztatást ad, a közgyűlésről készült jegyzőkönyveket, valamint az elnökség üléseiről készült emlékeztetőket;

(c) rendelkezési jogot gyakorol az egyesület bankszámlája felett.
18.    Az elnökség üléseit szükség szerint, de évente legalább egy alkalommal tartja. Az elnökségi ülést az elnök legalább 15 nappal az ülés időpontja előtt kiküldött meghívóval, elsődlegesen az egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).


Az elnökségi ülésre szóló meghívó tartalmazza az egyesület nevét, székhelyét, az elnökségi ülés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy az elnökségi tagok álláspontjukat kialakíthassák.
19.  Az elnökség határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza. Az elnökség határozatképes, ha ülésén a szavazati jogában nem korlátozott elnökségi tagok több mint a fele jelen van. Két elnökségi tag jelenléte esetén kizárólag egyhangúlag hozható határozat.

A határozat meghozatalakor nem szavazhat az,
a) 
akit a határozat kötelezettség vagy felelősség alól mentesít vagy a jogi személy terhére másfajta előnyben részesít;
b) 
akivel a határozat szerint szerződést kell kötni;
c) 
aki ellen a határozat alapján pert kell indítani;
d)
akinek olyan hozzátartozója érdekelt a döntésben, aki az egyesületnek nem tagja;
e) 
aki a döntésben érdekelt más szervezettel többségi befolyáson alapuló kapcsolatban áll; vagy

 f)      aki egyébként személyesen érdekelt a döntésben.
20.
Az elnökség határozatait az elnökségi ülésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli.

Felügyelőbizottság
21.
A felügyelőbizottság feladata az egyesületi szervek, valamint a jogszabályok, az alapszabály és az egyesületi határozatok végrehajtásának, betartásának ellenőrzése. A felügyelőbizottság a közgyűlésnek felel.

22.
A felügyelőbizottság feladata körében az elnökség tagjaitól jelentést, az egyesület munkavállalóitól pedig tájékoztatást vagy felvilágosítást kérhet, továbbá az egyesület könyveibe és irataiba betekinthet, azokat megvizsgálhatja. 

23. A felügyelőbizottság három tagból áll. A felügyelőbizottság tagjait a közgyűlés választja meg. A felügyelőbizottsági tagok megbízatása a tárgyévet követő évben megtartandó közgyűlés időpontjáig, de legkésőbb a tárgyévet követő év május 31-ig tart. A felügyelőbizottság tagjai korlátozás nélkül újraválaszthatók. A felügyelőbizottság az elnökét saját tagjai közül maga választja meg.

24.  A felügyelőbizottság elnökét az egyesület választott testületeinek üléseire tanácskozási joggal meg kell hívni. 

25. 
A felügyelőbizottság üléseit szükség szerint, de évente legalább egy alkalommal tartja. A felügyelőbizottsági ülést a felügyelőbizottság elnöke legalább 15 nappal az ülés időpontja előtt kiküldött meghívóval, elsődlegesen az egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).


A felügyelőbizottsági ülésre szóló meghívó tartalmazza az egyesület nevét, székhelyét, a felügyelőbizottsági ülés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a felügyelőbizottsági tagok álláspontjukat kialakíthassák.
26. 
A felügyelőbizottság határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza. A felügyelőbizottság határozatképes, ha ülésén a szavazati jogában nem korlátozott felügyelőbizottsági tagok több mint a fele jelen van. Két felügyelőbizottsági tag jelenléte esetén kizárólag egyhangúlag hozható határozat.


A határozat meghozatalakor nem szavazhat az,
a) 
akit a határozat kötelezettség vagy felelősség alól mentesít vagy a jogi személy terhére másfajta előnyben részesít;
b) 
akivel a határozat szerint szerződést kell kötni;
c) 
aki ellen a határozat alapján pert kell indítani;
d)
akinek olyan hozzátartozója érdekelt a döntésben, aki az egyesületnek nem tagja;
e) 
aki a döntésben érdekelt más szervezettel többségi befolyáson alapuló kapcsolatban áll; vagy

 f)      aki egyébként személyesen érdekelt a döntésben.
27.
A felügyelőbizottság határozatait a felügyelőbizottsági ülésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli.

28. 
A felügyelőbizottság a munkájáról és a megállapításairól írásban tartozik a közgyűlést tájékoztatni.

A felügyelőbizottság köteles az elnökséget tájékoztatni, és annak összehívását kezdeményezni, ha arról szerez tudomást, hogy 

(a) a szervezet működése során olyan jogszabálysértés vagy a szervezet érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az elnökség döntését teszi szükségessé;

(b) az elnökség tagjainak felelősségét megalapozó tény merült fel.

Az elnökséget a felügyelőbizottság indítványára - annak megtételétől számított harminc napon belül - össze kell hívni. E határidő eredménytelen eltelte esetén az elnökség összehívására a felügyelőbizottság is jogosult.

Ha az arra jogosult szerv a törvényes működés helyreállítása érdekében szükséges intézkedéseket nem teszi meg, a felügyelőbizottság köteles haladéktalanul értesíteni a törvényességi felügyeletet ellátó szervet.
XI.

Különleges jogállású tagság, tiszteletbeli tagság
Az egyesület közgyűlése jogosult tiszteletbeli elnököt, mint tiszteletbeli tagot választani. A tiszteletbeli elnök személyére javaslatot a tagok tehetnek. Az egyesületnek egyidőben kizárólag egy tiszteletbeli elnöke lehet. A tiszteletbeli elnökké választás előtt az Elnökség felkéri a jelöltet, hogy fogadja el a jelölést. A tiszteletbeli elnökségről csak akkor lehet dönteni, ha a jelölt a felkérést elfogadta.

A tiszteletbeli tagnak nem kell tagdíjat fizetnie.

Ha a tiszteletbeli tag korábban rendes tagja volt az egyesületnek, akkor tiszteletbeli taggá választásával egyidejűleg a rendes tagsága megszűnik.

A tiszteletbeli tag vezető tisztségviselővé nem választható.
A tisztség annak az érdemesnek tartott személynek adományozható, aki kiemelkedő tevékenységével, szakmai tevékenységével az egyesület céljainak elérését szolgálja, vagy korábban szolgálta.

Tisztség megszűnése:

- tiszteletbeli elnök lemondásával,

-tiszteletbeli elnök halálával,

-közgyűlés által történő visszavonással.
Tiszteletbeli elnök jogai:

a) részt vehet az egyesület tevékenységében és rendezvényein,

b) felszólalhat az egyesület közgyűlésén és más rendezvényein,

c) bármely, az egyesületre tartozó kérdést vagy javaslatot a közgyűlés elé terjeszthet,

d) egyesület szerveinek ülésén tanácskozási joggal vehet részt.
Tiszteletbeli elnök kötelezettségei:

a) köteles az egyesület alapszabályának, a döntéshozó szervek határozatainak reá vonatkozó előírásait, rendelkezéseit betartani,

b) tiszteletbeli elnök szakmai tekintélyével a rendelkezésre álló eszközökkel az egyesület céljai megvalósulásának segítése,

c) az egyesület népszerűsítése, társadalmi elismerésének segítése.

XII.

Záró rendelkezések
Az alapszabályban nem szabályozott kérdésekre a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezései az irányadóak.
Alulírott, Geiszter György Elnök igazolom, hogy az alapszabály egységes szerkezetbe foglalt szövege megfelel a létesítő okirat módosítások alapján hatályos tartalmának. Az egységes szerkezetű okirat elkészítésére az egyesület jegyzőjének személyében bekövetkezett változás adott okot. A változásra figyelemmel az Alapszabály X/16. pontja módosult, mely módosítás aláhúzott, illetve dőlt betűvel került megjelölésre.
Budapest, 2019. szeptember 12.

	
	

	……………………………………………
Geiszter György
Elnök


Alulírott, dr. Pomizs Fanni, mint jogi képviselő igazolom, hogy az alapszabály egységes szerkezetbe foglalt szövege megfelel a létesítő okirat módosítások alapján hatályos tartalmának.
Alulírott, dr. Pomizs Fanni, 36067347 kamarai azonosító számú ügyvédként az okiratot szerkesztettem és a mai napon – 2019. szeptember 13. napján – Budapesten ellenjegyzem:

